Θετικά στον κορωνοϊό βρέθηκαν 150 άτομα στη δομή μεταναστών στο Κρανίδι, σύμφωνα με τον υφυπουργό Πολιτικής Προστασίας Nίκο Χαρδαλιά.

Σύμφωνα με αποκλειστικές πληροφορίες του iefimerida, ο κ. Χαρδαλιάς, εξερχόμενος γύρω στις 12 το μεσημέρι από το υπουργείο Πολιτικής Προστασίας, όπου πραγματοποίησε σύσκεψη με συνεργάτες του και τον καθηγητή λοιμωξιολογίας Σωυτήρη Τσιόδρα, είχε συνομιλία με καταστηματάρχες στη συμβολή των οδών Μητροπόλεως και Ευαγγελιστρίας στο κέντρο της Αθήνας. Σε ερώτηση του προέδρου των καταστημάτων υγειονομικού ενδιαφέροντος, Ανδρέα Μαρτζάκλη, πότε θα ανοίξουν τα μαγαζιά γιατί ο κλάδος υποφέρει, ο Νίκος Χαρδαλιάς απάντησε σε υψηλό τόνο: «Εχουμε 150 κρούσματα στο Κρανίδι, φεύγω, πηγαίνω εκεί τώρα. Ολα θα ανοίξουν στην ώρα τους».

Τα 150 κρούσματα εντοπίστηκαν στο ξενοδοχείο του Κρανιδίου που λειτουργεί ως δομή μεταναστών.

Λίγα λεπτά αργότερα, ενημέρωση της Γενικής Γραμματείας Πολιτικής Προστασίας, επιβεβαιώνοντας πλήρως το ρεπορτάζ του iefimerida.gr, ανέφερε ότι λόγω αυξημένου επιδημιολογικού φορτίου στο Κρανίδι μεταβαίνουν στην περιοχή ο κ. Χαρδαλιάς μαζί με τον πρόεδρο του ΕΟΔΥ Παναγιώτη Αρκουμανέα, τον γγ Υποδοχής Αιτούντων Άσυλο Εμμανουήλ Λογοθέτη και κλιμάκια της ΓΓ Πολιτικής Προστασίας και του ΕΟΔΥ.

Νίκος Χαρδαλιάς, Παναγιώτης Αρκουμανέας και κλιμάκια του ΕΟΔΥ βρέθηκαν από νωρίς το μεσημέρι στο Κρανίδι, όπου και πραγματοποιήθηκε η σύσκεψη στο δημαρχείο με τη συμμετοχή του δημάρχου Γιάννη Γεωργόπουλου και του περιφερειάρχη Παναγιώτη Νίκα.

Ολες οι ειδήσεις live για τον κορωνοϊό από την Ελλάδα και τον κόσμο, στο νέο site του iefimerida.gr, www.koronoios-live.gr.

Χαρδαλιάς: «Δεν υπάρχει λόγος πανικού»

«Δεν υπάρχει λόγος πανικού. Ο,τι πρέπει να γίνει θα γίνει με βάση το πρωτόκολλο», είπε ο υφυπουργός Πολιτικής Προστασίας και Διαχείρισης Κρίσεων, Νίκος Χαρδαλιάς, φτάνοντας στο Κρανίδι λόγω υψηλού επιδημιολογικού φορτίου στο ξενοδοχείο που λειτουργεί ως δομή μεταναστών.

Στιγμιότυπο από τη σύσκεψη στο Κρανίδι, υπό τον Νίκο Χαρδαλιά

Σημειώνεται ότι χθες εντοπίστηκε 28χρονη έγκυος, διαμένουσα στη δομή μεταναστών στο Κρανίδι, θετική στον κορωνοϊό και αμέσως έσπευσαν στην περιοχή ο Νίκος Χαρδαλιάς, ο καθηγητής Σωτήρης Τσιόδρας και ο υπουργός Μετανάστευσης και Ασύλου Νότης Μηταράκης.

Οπως ενημέρωσε χθες το απόγευμα ο Σωτήρης Τσιόδρας, σε τεστ για κορωνοϊό υπεβλήθησαν και οι 475 διαμένοντες στη δομή μεταναστών, όλοι οι εργαζόμενοι εκεί αλλά και οι εργαζόμενοι στο Κέντρο Υγείας Κρανιδίου όπου είχε μεταβεί η 28χρονη εγκυμονούσα.